钦定古今图书集成/明伦汇编/官常典/第577卷 > 夏埙
## 钦定古今图书集成/明伦汇编/官常典/第577卷 > 夏埙

按《明外史》本传：“埙字宗成，天台人。景泰二年进士。授
御史，巡按广西、福建。天顺初，清军江西，发镇守中官
叶达恣横状。达为敛威以荐，超擢广东按察使。时用
师岁久，役民守城，埙至，悉遣之。成化初，奏猺獞弗靖，
用兵无功，由有司抚字乖方，贼因得诱良民为徒党。
剧寇数百，胁从万千，进则驱之当前，退则杀以抒愤。
害常在我，而利常在彼。况用兵不已，供敛日增。以易
摇之人心，责无穷之军费。恐外患未除，内变先作。请
慎选监司、守令，抚绥遗民，彼被胁之众自闻风来归。”
帝深纳其言。寻迁右布政使，调左江西。八年以右副
都御史巡抚四川。苗、獠时为寇，埙立互知会捕法，贼
为之戢。古州苗万馀，居烂土久，时议逐之，埙谓非计。
松潘参将尧彧请益戍兵三千，又力陈不可，事皆得
寝。已，奏“所部将校多犯法，奏请逾时，辄至遁逸。请先
逮系，然后奏闻。”帝可之。埙刚介，善听断，所至民不冤。
在蜀三年，民夷畏服。然厌繁剧，与时多龃龉。年未五
十即求退，章四上，得请。既归，杜门养亲，不接宾客。又
五年卒。子𬭤，自有传。